Niels Helveg Petersen (RV), 1998-04-23:
Det er, så vidt jeg husker, første gang, Enhedslisten står bag et dansk militært bidrag til at løse en fredsbevarende opgave, og det er også interessant derved, at kun ét parti er imod.
Aldrig har der været større opslutning bag Danmarks deltagelse i en fredsbevarende opgave end ved denne lejlighed.
Dansk Folkeparti er i denne sag helt isoleret, og det synes jeg
sådan set der er grund til at være meget tilfreds med.
Hr. Jensby gjorde gældende, at der måtte være begrænsninger for, hvilke opgaver Danmark deltager i.
Det er jeg enig i, og det er der i realiteten også.
Der er en række fredsbevarende FN-opgaver, Danmark ikke har deltaget i, f.eks. i Cambodja og Angola og også andre steder.
Vi er selvfølgelig nødt til at begrænse vore indsatser, nødt til at vurdere, hvor vi bedst kan lægge vore kræfter, og vi er også nødt til - det vil jeg gerne medgive hr. Jensby - hele tiden at vurdere, hvorledes vi til enhver tid sikrer, at der er en folkelig opbakning til de opgaver, vi skal løse.
Det synes jeg er vigtigt, og det må altid være en vigtig overvejelse for regeringen og Folketinget, når vi ser på, hvilke opgaver vi skal medvirke til at løse.
Til hr. Engell vil jeg sige, at vi ikke er det eneste nordiske land, der deltager.
Sverige deltager også.
Vi regner med, at svenskerne træffer beslutning i dag om at deltage med minerydningspersonel og -udstyr. Hvad tidsplanen angår, rejste hr. Engell en række spørgsmål.
Vi forventer, den bliver truffet senere, og hvis alt går, som det tegner i øjeblikket, vil det medføre, at FN-anmodningen om at udsende folk først kommer til Danmark i løbet af august-september.
Det er jo ikke noget heldigt tidspunkt set i sammenhæng med arbejdsgangen her i Folketinget, og derfor har regeringen valgt at fremsætte dette beslutningsforslag, for at vi kan være rede, når FN's Sikkerhedsråd har truffet sin beslutning.
Det betyder så, at regeringen selvfølgelig vil rådføre sig med nævnet og med forsvarsforligspartierne.
Det er også et svar til hr. Engell.
Der er jo sat tidsgrænser for denne operation.
Vi anslår, at udsendelsen vil vare ca. 7 måneder, og ændringer vil selvfølgelig føre til, at vi nøje rådfører os både med nævn og forsvarsforligspartierne.
Hr. Søvndal spurgte til den civile støtte.
Her gives der jo betydelig støtte fra UNHCR, og der gives betydelig støtte fra EU, og herigennem bidrager Danmark aktivt med støtte til den civile indsats i Vestsahara.
Til hr. Skaarup vil jeg godt gøre den bemærkning, at jeg nærmest må forstå hr. Skaarup sådan, at det var en principiel afvisning af, at Danmark skulle deltage i fredsbevaring.
Dansk Folkeparti er jo i øvrigt heller ikke tilhænger af, at man civilt forsøger at hjælpe befolkningen i fattige dele af verden, og hvor der er sociale og økonomiske problemer.
Med andre ord ønsker Dansk Folkeparti på ingen måde, at Danmark skal yde bidrag til at forhindre flygtningestrømmen. De overordnede målsætninger for vores ulandsbistand, for vores deltagelse i fredsbevaring, for vores deltagelse i arbejdet med at løse konflikter i andre dele af verden er jo at undgå flygtningestrømme og sociale og økonomiske problemer; men jeg kan kun konstatere, at det altså er en filosofi, som er helt fremmed for Dansk Folkeparti.
Det er så i øvrigt ikke korrekt, når hr. Peter Skaarup konstaterer, at der er sket et skred med hensyn til Danmarks deltagelse i fredsbevarende aktioner.
Der er en meget lang tradition for, at vi i Danmark deltager i fredsbevaring.
Det gjorde vi i Cypern, og det gjorde vi i Congo tilbage i 1960'erne.
Danmark er et af de lande i verden, som gennem årtier har den største erfaring med deltagelse i fredsbevarende aktioner.
Og det er faktisk noget, som de politiske partier her i Folketinget bredt har været enige om, at Danmark skulle gøre - i øvrigt sammen med ligesindede nationer: de nordiske lande, Irland og Canada for at nævne nogle af de lande, der har ligget mest på linje med Danmark i denne sag.
Vi har en lang tradition for deltagelse i fredsbevarende arbejde, og det er også en af grundene til, at danskerne er gode til at deltage i disse opgaver.
Vi er efterspurgte.
Danske soldater og politifolk og andre har oparbejdet betydeligt kendskab til, hvorledes man løser fredsbevarende opgaver.
Godt for det.
De særlige opgaver, som skal løses af MINURSO, løses efter mit skøn bedst ved regulære militære styrker, således som også FN har bedt om det.
Jeg vil godt også over for hr. Behnke understrege, at vi selvfølgelig forventer, at FN betaler for de tjenester, vi
her yder.
Vi har da haft problemer, ikke mindst i forhold til Cypern, men der er lavet aftaler med FN,
og FN betaler også tilbage på den gæld, der er oparbejdet i forhold til de store udgifter, som Danmark over årene oparbejdede på Cypern.
Endnu en gang: Jeg kan konstatere en meget bred tilslutning til dette forslag.
Jeg mener her, at Danmark yder et godt bidrag til at få løst en virkelig vanskelig konflikt i Europas nærområde.